Dag 38 - KiesKerk
Dag 38 – Is jy gewoond aan jou hemelse verwelkoming?
As ek gaan lê, slaap ek goed; ek word ook weer wakker, want die Here sorg vir my – Psalm 3:6.
Voel jy soms jy mis iets wanneer iemand anders se geloofslewe vir jou lyk asof dit net met lig en voorspoed gevul is?
Van kleins af word ons op verskillende maniere geleer dat lig beter is as donker: As die son sak, gaan die ligte aan. As jy bang is vir nie-kan-sien-nie, is daar bedliggies of liggies in die gang.
Maar hierdie opvatting help ons glad nie wanneer die donker dae hulle in ons lewe kom aanmeld nie. Die vrees vir die letterlike donker word baie gou 'n vrees vir die figuurlike donker. Barbara Brown Taylor beskryf in haar boek Learning to Walk in the Dark 'n baie gevaarlike soort spiritualiteit wat nie die lig of die donker in ons lewe verreken nie, en wat vergeet dat God ook in die donker teenwoordig is en werk.
Sy noem dié spiritualiteit "the full solar version of Christianity". Dit gee jou 'n definitiewe padkaart vir die lewe, met antwoorde op ál jou vrae. Maar dit berei jou nie voor vir die ontmoeting met God in die woestyn, by die put en tydens die donker dae in jou lewe nie. Die donker tye is volgens dié "full solar"-padkaart bloot die gevolg van jou sonde, ongehoorsaamheid en ongeloof.
Ons vergeet gou dat Jesus in die nag gebore is, dat Jakob in sy slaap gedroom het die hemel en die aarde is nooit ver van mekaar nie.
'n Rabbi het die storie vertel van 'n seuntjie wie se maats hom vergeet het terwyl hy weggekruip het. Sy pa sê toe aan die snikkende seuntjie: "That's how it is with God too. God is always hiding, hoping that people will come and look for him. But no one wants to play. He's always left alone, wanting to be found, hoping someone will come. But crying because no one seeks him out."
Miskien het Jesaja iets hiervan bedoel toe hy gesê het: "Ek sal vir jou die skatte gee wat in die donker gebêre word" (Jes 45:3).
Wanneer leer ons regtig sien? Om ordentlik te begin luister? Is dit nie dalk wanneer ons gedwing word om in die donker rond te tas nie?
Het jy al ooit gewonder of die son in die oggend gaan opkom nadat dit in die aand gesak het? Nee, ons is mos nie bekommerd daaroor nie, want ons weet die son kom elke dag weer op. Net so hoef ons nie bekommerd te wees of God vir ons gaan sorg nie. God sal elke dag vir ons sorg.
– Hoe kan jy sien dat God vir jou sorg?
– Hoe kan jy vir ander mense sorg?
Wanneer jy vanaand in die bed lê, voordat jy aan die slaap raak, dink aan drie dinge:
1. Waarvoor was jy vandag dankbaar?
2. Wat het jou vandag bekommerd gemaak?
3. Wat is die een ding wat jy môre gaan doen wat jou gelukkig gaan maak?
Skep jou eie interpretasie van vandag se illustrasie deur enige medium te gebruik: dans, fotografie, videografie, musiek, digkuns, teken, skilder, kortverhaal, en so meer.